
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea Ordonanţei Guvernului nr.82 din 30 august 2001 privind stabilirea unor forme de sprijin financiar pentru unităţile de cult aparţinând cultelor religioase recunoscute din România, aprobată prin Legea nr.125 din 18 martie 2002, cu care comisia noastră a fost sesizată în fond cu adresa Biroului Permanent nr.  Pl.x.21 din  5 februarie 2007.
	PREŞEDINTE,

Mihai Nicolae Tănăsescu

RAPORT

asupra propunerii legislative pentru modificarea şi completarea Ordonanţei Guvernului nr.82 din 30 august 2001 privind stabilirea unor forme de 
sprijin financiar pentru unităţile de cult aparţinând cultelor religioase 
recunoscute din România, aprobată prin Legea nr.125 din 18 martie 2002 
Cu adresa nr. Pl.x.21 din 5 februarie 2007, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Ordonanţei Guvernului nr.82 din 30 august 2001 privind stabilirea unor forme de sprijin financiar pentru unităţile de cult aparţinând cultelor religioase recunoscute din România, aprobată prin Legea nr.125 din 18 martie 2002.
La întocmirea raportului s-au avut în vedere avizul Consiliului Legislativ, avizul negativ al Comisiei juridice, de disciplină şi imunităţi, avizul Comisiei pentru drepturile omului, culte şi problemele minorităţilor naţionale precum şi punctul de vedere negativ al Guvernului.
Prezenta propunere legislativă are ca obiect de reglementare  modificarea O.G. nr. 82/2001 privind stabilirea unor forme de sprijin financiar pentru unităţile de cult aparţinând cultelor religioase în sensul stabilirii unui alt mod de acordare a sprijinului financiar asigurat de la bugetele locale pentru personalul neclerical angajat în unităţile ce aparţin cultelor religioase din ţară. Astfel, se propune înlocuirea numărului de 17500 de contribuţii cu un procent de 50% din numărul de posturi.

Promovarea acestei propuneri legislative, este justificată de iniţiator, conform Expunerii de motive, de numeroasele solicitări de majorare a posturilor  personalului neclerical din partea unităţilor de cult aparţinând cultelor religioase recunoscute. Dar, conform Legii bugetului de stat pe anul 2007, numărul maxim de posturi finanţat pentru personalul neclerical angajat în unităţile de cult pe anul 2007 este de 18.750 - Anexa nr. 8 a legii.

Modificările vizează în principal:

- înlocuirea prevederilor art. 1 alin. (2) conform cărora „Unităţile şi contribuţiile vor fi nominalizate de conducerea centrelor de cult potrivit criteriilor stabilite de acestea” cu un text existent deja în cuprinsul dispoziţiilor actuale ale art. 2 alin. (2) ale O.G. nr. 82/2001. Această modificare încalcă autonomia unităţilor de cult acestea fiind singurele în măsură să propună unităţile, contribuţiile şi criteriile pentru repartizarea posturilor neclericale;

- modificarea propusă la art. 2 alin. (1) lit. a) nu dă posibilitatea evaluării efectelor aplicării acestei propuneri legislative întrucât formularea nu este suficient de clară.

Pentru majorările de cheltuieli ale bugetelor locale nu sunt menţionate şi mijloacele financiare necesare acoperii acestor creşteri, aşa cum se prevede în dispoziţiile articolului 15 din Legea nr. 500/82002 privind finanţele publice.

Propunerea legislativă face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 18 deputaţi, din totalul de 28 membri ai comisiei.

Raportul comisiei a fost adoptat cu 17 voturi împotrivă şi un vot pentru al domnului deputat Erdei Doloczki Istvan, Grupul Parlamentar UDMR. 
Propunerea legislativă a fost respinsă de Senat în şedinţa din data de 19 decembrie 2006.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii propunerii legislative, în şedinţa din data de 20.02.2007, comisia propune respingerea acesteia.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Consilier,

                 Bărdiţă Mariana

